Weermaghoof waarsku teen partypolitieke bedrywighedeGenl. Solly Shoke, hoof van die weermag. (Foto: Brenda Masilela/ANA) Genl. Solly Shoke, hoof van die weermag, het weer bewerings verwerp dat senior weermagoffisiere beoog om ŉ ANC-vergadering by te woon. Die weermag het vroeër gesê hy is bewus van die vergadering waar weermaglede na verwagting ongenoemde ANC-kwessies sal bespreek. Shoke het nou weereens benadruk dat die weermag nie deel vorm van enige vergadering wat byeengeroep is nie en dat die SANW ook nie sal deelneem aan enige politieke inisiatief uit enige oord nie. “Sulke inisiatiewe sal ook nie geduld word nie,” lui ŉ verklaring van die weermag. Die weermag sê hy neem aanstoot dat sekere mense ŉ beroep op dienende generaals doen om vergaderings van ŉ politieke aard by te woon en veroordeel sulke gedrag. Die weermag het dienende weermaglede ook herinner dat hul getrouheid aan die Grondwet en niks anders is nie. “Die plig van die weermag is om die gebiedsintegriteit en -soewereiniteit van die land te beskerm en ons sal dit sonder vrees of guns doen,” het Shoke gesê. Luidens berigte het lt.genl. (afg.) Maomela “Mojo” Motau voorgestel dat senior offisiere vergader om die stand van die ANC te bespreek. Shoke se verwerping van dié oproep is uit verskeie oorde verwelkom. Volgens sommige kenners is dit belangrik dat weermaglede geen politieke verbintenis het nie, aangesien hulle die land verteenwoordig en die verpolitisering van die weermag nie toegelaat kan word nie.